
ЕЎРАЗІЙСКІ МІЖУРАДАВЫ САВЕТ


РАШЭННЕ

	«1» кастрычніка 2024 г.
	№ 3
	г. Ерэван




Аб зацвярджэнні Правіл інфармацыйнага абмену на агульным электраэнергетычным рынку Еўразійскага эканамічнага саюза

З мэтай рэалізацыі артыкула 81 Дагавора аб Еўразійскім эканамічным саюзе ад 29 мая 2014 года і ў адпаведнасці з пунктам 8 Пратакола аб агульным электраэнергетычным рынку Еўразійскага эканамічнага саюза (дадатак № 21 да ўказанага Дагавора) Еўразійскі міжурадавы савет вырашыў:
1. Зацвердзіць прыкладзеныя Правілы інфармацыйнага абмену на агульным электраэнергетычным рынку Еўразійскага эканамічнага саюза (далей – Правілы).
2. Прасіць дзяржавы – члены Еўразійскага эканамічнага саюза (далей адпаведна – дзяржавы-члены, Саюз) для выкарыстання ў рамках агульнага электраэнергетычнага рынку Саюза сертыфікатаў ключоў праверкі электронных лічбавых подпісаў (электронных подпісаў), якія выдаюцца цэнтрамі сертыфікацыі дзяржаў-членаў, вызначыць давераныя трэція бакі і забяспечыць правядзенне комплексу мерапрыемстваў, накіраваных на забеспячэнне гатоўнасці ўказаных давераных трэціх бакоў да выканання з даты ўступлення ў сілу Правіл функцый, прадугледжаных Правіламі, з улікам правядзення сумесных з рэгістратарам і аператарамі цэнтралізаванага гандлю тэставых выпрабаванняў функцыянавання тэхналагічнай асновы агульнага электраэнергетычнага рынку Саюза ў адпаведнасці з пунктам 13 плана мерапрыемстваў, накіраваных на фарміраванне агульнага электраэнергетычнага рынку Еўразійскага эканамічнага саюза, зацверджанага Рашэннем Вышэйшага Еўразійскага эканамічнага савета ад 20 снежня 2019 г. № 31 (далей – план мерапрыемстваў).
3. Еўразійскай эканамічнай камісіі сумесна з дзяржавамі-членамі да 1 снежня 2024 г. прадставіць для разгляду Вышэйшым Еўразійскім эканамічным саветам прапановы аб унясенні змяненняў у план мерапрыемстваў, дапоўніўшы неабходнымі мерапрыемствамі ў адпаведнасці з пунктам 2 гэтага Рашэння.
4. Гэта Рашэнне ўступае ў сілу з даты яго апублікавання на афіцыйным сайце Саюза, за выключэннем Правіл.
Правілы ўступаюць у сілу з 1 ліпеня 2026 г., за выключэннем пункта 1, падпункта «е» пункта 2, падпункта «г» пункта 3, пунктаў 4, 44, 45 і 71 (у частцы, датычнай Савета кіраўнікоў упаўнаважаных органаў дзяржаў – членаў Еўразійскага эканамічнага саюза, створанага Рашэннем Вышэйшага Еўразійскага эканамічнага савета ад 9 снежня 2022 г. № 19), якія ўступаюць у сілу не раней за ўступленне ў сілу Рашэння Вышэйшага Еўразійскага эканамічнага савета ад 25 снежня 2023 г. № 19).

	Члены Еўразійскага міжурадавага савета:

	Ад Рэспублікі Арменія
	Ад Рэспублікі Беларусь
	Ад Рэспублікі Казахстан
	Ад Кыргызскай Рэспублікі
	Ад Расійскай Федэрацыі

	ЗАЦВЕРДЖАНЫ
Рашэннем Еўразійскага
міжурадавага савета
ад 1 кастрычніка 2024 г. № 3





ПРАВІЛЫ
інфармацыйнага абмену на агульным электраэнергетычным рынку Еўразійскага эканамічнага саюза

I. Агульныя палажэнні
1. Гэтыя Правілы ў адпаведнасці з пунктам 8 Пратакола аб агульным электраэнергетычным рынку Еўразійскага эканамічнага саюза (дадатак № 21 да Дагавора аб Еўразійскім эканамічным саюзе ад 29 мая 2014 года) (далей адпаведна – Пратакол, Дагавор) рэгулююць інфармацыйнае ўзаемадзеянне суб’ектаў агульнага электраэнергетычнага рынку Еўразійскага эканамічнага саюза (далей адпаведна – агульны электраэнергетычны рынак, Саюз), дзяржаўных органаў дзяржаў – членаў Саюза (далей – дзяржавы-члены), Еўразійскай эканамічнай камісіі (далей – Камісія) і Савета кіраўнікоў упаўнаважаных органаў дзяржаў – членаў Еўразійскага эканамічнага саюза ў сферы энергетыкі, створанага Рашэннем Вышэйшага Еўразійскага эканамічнага савета ад 9 снежня 2022 г. № 19 (далей – Савет кіраўнікоў) на агульным электраэнергетычным рынку, а таксама вызначаюць склад даных і працэдуры іх прадстаўлення пры такім інфармацыйным узаемадзеянні.
2. Гэтымі Правіламі рэгулююцца ў тым ліку наступныя працэсы інфармацыйнага ўзаемадзеяння ў рамках агульнага электраэнергетычнага рынку:
а) прадстаўленне ўпаўнаважанымі органамі (арганізацыямі) дзяржаў-членаў інфармацыі аб суб’ектах унутраных аптовых электраэнергетычных рынкаў дзяржаў-членаў і іншых звестак, прадугледжаных гэтымі Правіламі, рэгістратару для ўнясення ў рэестр суб’ектаў агульнага электраэнергетычнага рынку;
б) прадстаўленне аператарамі цэнтралізаванага гандлю электрычнай энергіяй па тэрміновых кантрактах і аператарам цэнтралізаванага гандлю электрычнай энергіяй на суткі наперад (далей – аператары цэнтралізаванага гандлю) прадугледжанай гэтымі Правіламі інфармацыі аб удзельніках агульнага электраэнергетычнага рынку рэгістратару для ўнясення ў рэестр суб’ектаў агульнага электраэнергетычнага рынку;
в) інфармацыйны абмен паміж суб’ектамі агульнага электраэнергетычнага рынку данымі, якія выкарыстоўваюцца для вызначэння і размеркавання прапускной здольнасці міждзяржаўных сячэнняў і ўнутраных сячэнняў, а таксама данымі для планавання і ажыццяўлення міждзяржаўнай перадачы электрычнай энергіі (магутнасці);
г) інфармацыйны абмен паміж удзельнікамі агульнага электраэнергетычнага рынку – бакамі свабодных двухбаковых дагавораў і рэгістратарам;
д) інфармацыйны абмен паміж суб’ектамі агульнага электраэнергетычнага рынку пры правядзенні цэнтралізаванага гандлю электрычнай энергіяй па тэрміновых кантрактах і цэнтралізаванага гандлю электрычнай энергіяй на суткі наперад;
е) прадстаўленне рэгістратарам Камісіі і Савету кіраўнікоў інфармацыі, прадугледжанай гэтымі Правіламі і (або) дакументамі, прынятымі Саветам кіраўнікоў;
ж) прадстаўленне дзяржаўнымі органамі дзяржаў-членаў звестак аб нарматыўных прававых актах дзяржаў-членаў, прыняцце якіх прадугледжана Пратаколам або гэтымі Правіламі, Правіламі доступу да паслуг па міждзяржаўнай перадачы электрычнай энергіі (магутнасці) у рамках агульнага электраэнергетычнага рынку Еўразійскага эканамічнага саюза, зацверджанымі Рашэннем Еўразійскага міжурадавага савета ад 3 лютага 2023 г. № 2 (далей – Правілы доступу), Правіламі ўзаемнага гандлю электрычнай энергіяй на агульным электраэнергетычным рынку Еўразійскага эканамічнага саюза, зацверджанымі Рашэннем Еўразійскага міжурадавага савета ад 26 кастрычніка 2023 г. № 5 (далей – Правілы ўзаемнага гандлю), Правіламі вызначэння і размеркавання прапускной здольнасці міждзяржаўных сячэнняў на агульным электраэнергетычным рынку Еўразійскага эканамічнага саюза, зацверджанымі Рашэннем Еўразійскага міжурадавага савета ад 26 кастрычніка 2023 г. № 6 (далей – Правілы вызначэння і размеркавання прапускной здольнасці) (далей – правілы функцыянавання агульнага электраэнергетычнага рынку);
з) прадстаўленне ў адпаведнасці з пунктам 6 гэтых Правіл у Камісію дзяржаўнымі органамі дзяржаў-членаў звестак аб нарматыўных прававых актах дзяржаў-членаў, якія вызначаюць асновы функцыянавання і развіцця ўнутраных аптовых электраэнергетычных рынкаў дзяржаў-членаў;
і) прадстаўленне ў Камісію інфраструктурнымі арганізацыямі агульнага электраэнергетычнага рынку звестак аб лакальных актах (дакументах), якія ўтрымліваюць абавязковыя патрабаванні, методыкі, рэгламенты або парадкі, прадугледжаныя правіламі функцыянавання агульнага электраэнергетычнага рынку і дагаворам аб далучэнні, і якія падлягаюць раскрыццю ў адпаведнасці з указанымі правіламі і дагаворам аб далучэнні.
3. Удзельнікамі інфармацыйнага абмену на агульным электраэнергетычным рынку (далей – інфармацыйны абмен) з’яўляюцца:
а) Камісія;
б) суб’екты агульнага электраэнергетычнага рынку;
в) дзяржаўныя органы (арганізацыі) дзяржаў-членаў, упаўнаважаных на ажыццяўленне дзеянняў, прадугледжаных правіламі функцыянавання агульнага электраэнергетычнага рынку (далей – упаўнаважаныя органы (арганізацыі) дзяржаў-членаў);
г) Савет кіраўнікоў, у тым ліку створаныя ім рабочыя органы;
д) іншыя ўдзельнікі інфармацыйнага абмену, вызначаныя заканадаўствам дзяржаў-членаў і актамі органаў Саюза.
4. Для мэт гэтых Правіл выкарыстоўваюцца паняцці, якія азначаюць наступнае:
«зона гандлю» – вызначаная ўпаўнаважаным органам (арганізацыяй) дзяржавы-члена (у тым ліку зыходзячы з рашэнняў гэтай дзяржавы-члена аб вылучэнні ўнутраных сячэнняў) тэрыторыя дзяржавы-члена, на якой размешчана электраэнергетычная сістэма (частка электраэнергетычнай сістэмы), якая паралельна працуе з электраэнергетычнымі сістэмамі іншых дзяржаў-членаў (у тым ліку праз электраэнергетычныя сістэмы трэціх дзяржаў), інфармацыя аб якой уносіцца ў рэестр суб’ектаў агульнага электраэнергетычнага рынку і выкарыстоўваецца для вызначэння магчымых напрамкаў гандлю электрычнай энергіяй і аб’ёмаў пастаўкі электрычнай энергіі па дагаворах на агульным электраэнергетычным рынку;
«асабісты кабінет» – спецыялізаваны раздзел афіцыйнага сайта рэгістратара або аператара цэнтралізаванага гандлю ў інфармацыйна-тэлекамунікацыйнай сетцы «Інтэрнэт», даступны карыстальніку пасля яго паспяховай аўтэнтыфікацыі і аўтарызацыі ў адпаведнасці з гэтымі Правіламі і (або) парадкам, вызначаным уладальнікам гэтага сайта, і прызначаны для інфармацыйнага абмену паміж суб’ектам агульнага электраэнергетычнага рынку і рэгістратарам або аператарам цэнтралізаванага гандлю;
«раскрыццё інфармацыі» – прадстаўленне інфармацыі ўдзельнікамі інфармацыйнага абмену ў адпаведнасці з іх функцыянальнымі абавязкамі ў межах, устаноўленых Дагаворам, Правіламі доступу, Правіламі ўзаемнага гандлю, Правіламі вызначэння і размеркавання прапускной здольнасці, гэтымі Правіламі, заканадаўствам дзяржаў-членаў і дакументамі, якія прымаюцца Саветам кіраўнікоў.
Іншыя паняцці, якія ўжываюцца ў гэтых Правілах, прымяняюцца ў значэннях, вызначаных Пратаколам, Правіламі доступу, Правіламі ўзаемнага гандлю і Правіламі вызначэння і размеркавання прапускной здольнасці.
5. Сістэма інфармацыйнага абмену на агульным электраэнергетычным рынку ў адпаведнасці з пунктам 37 Пратакола з’яўляецца часткай тэхналагічнай асновы гандлю электрычнай энергіяй на агульным электраэнергетычным рынку.
Інфармацыйны абмен ажыццяўляецца ў адпаведнасці з гэтымі Правіламі, дагаворам аб далучэнні і правіламі электроннага дакументаабароту, устаноўленымі аператарамі цэнтралізаванага гандлю, з захаваннем наступных прынцыпаў:
абавязковасць прадстаўлення ўдзельнікамі інфармацыйнага абмену даных у адпаведнасці з правіламі функцыянавання агульнага электраэнергетычнага рынку;
паўната, дакладнасць, правільнасць і актуальнасць даных, якія прадстаўляюцца;
своечасовасць прадстаўлення даных;
даступнасць даных, працэдур і спосабаў інфармацыйнага абмену для ўдзельнікаў інфармацыйнага абмену ў адпаведнасці з іх функцыямі, правамі і абавязкамі на агульным электраэнергетычным рынку;
ахаванасць даных і спосабаў інфармацыйнага абмену, якая прадухіляе несанкцыянаваны доступ трэціх асоб да даных інфармацыйнага абмену і іх неправамернае выкарыстанне.
6. Звесткі аб нарматыўных прававых актах дзяржавы-члена, прыняцце якіх прадугледжана Пратаколам або правіламі функцыянавання агульнага электраэнергетычнага рынку, а таксама звесткі аб нарматыўных прававых актах дзяржавы-члена, якія вызначаюць асновы функцыянавання і развіцця ўнутранага аптовага электраэнергетычнага рынку дзяржавы-члена, што прадстаўляюцца ў Камісію, уключаюць у сябе найменні актаў, даты іх прыняцця, прысвоеныя нумары і найменні дзяржаўных органаў дзяржаў-членаў, якія прынялі гэтыя акты.
Указаныя звесткі накіроўваюцца ў Камісію па ініцыятыве дзяржаўнага органа дзяржавы-члена або запыце Камісіі.
Пералік нарматыўных прававых актаў дзяржавы-члена, якія вызначаюць асновы функцыянавання і развіцця ўнутранага аптовага электраэнергетычнага рынку дзяржавы-члена, звесткі аб якіх накіроўваюцца ў Камісію, фарміруецца дзяржаўным органам дзяржавы-члена самастойна, у тым ліку з улікам запыту Камісіі. Пры гэтым ва ўказаны пералік у абавязковым парадку ўключаюцца акты, у якія былі ўнесены змяненні з мэтай прывядзення заканадаўства дзяржавы-члена ў адпаведнасць з Пратаколам і правіламі функцыянавання агульнага электраэнергетычнага рынку.
Прадстаўленне ў Камісію звестак аб лакальных актах (дакументах) інфраструктурных арганізацый агульнага электраэнергетычнага рынку, якія падлягаюць раскрыццю ў адпаведнасці з правіламі функцыянавання агульнага электраэнергетычнага рынку і дагаворам аб далучэнні, ажыццяўляецца ўказанымі арганізацыямі ў выглядзе спасылак на дзеючыя рэдакцыі лакальных актаў (дакументаў), размешчаных на афіцыйных сайтах у інфармацыйна-тэлекамунікацыйнай сетцы «Інтэрнэт» (далей – сетка Інтэрнэт), або ў тэкставым выглядзе на рускай мове. Патрабаванні да прадстаўлення ўказаных ў гэтым абзацы спасылак размяшчаюцца ў тэматычным раздзеле агульнага электраэнергетычнага рынку на інфармацыйным партале Саюза ў сетцы Інтэрнэт (далей – тэматычны раздзел агульнага электраэнергетычнага рынку).
Атрыманыя ў адпаведнасці з гэтым пунктам звесткі, а таксама інфармацыя аб прынятых органамі Саюза актах, якія рэгулююць фарміраванне, функцыянаванне і развіццё агульнага электраэнергетычнага рынку, Камісія размяшчае ў тэматычным раздзеле агульнага электраэнергетычнага рынку.
7. У тэматычным раздзеле агульнага электраэнергетычнага рынку размяшчаюцца:
Дагавор, у тым ліку Пратакол;
Правілы доступу;
Правілы ўзаемнага гандлю;
Правілы вызначэння і размеркавання прапускной здольнасці;
гэтыя Правілы;
акты органаў Саюза, якія ўплываюць на функцыянаванне агульнага электраэнергетычнага рынку;
рэкамендацыі Камісіі, якія маюць адносіны да функцыянавання агульнага электраэнергетычнага рынку;
форма дагавора аб далучэнні;
звесткі аб нарматыўных прававых актах дзяржаў-членаў, прыняцце якіх прадугледжана Пратаколам або правіламі функцыянавання агульнага электраэнергетычнага рынку;
лакальныя акты (дакументы) інфраструктурных арганізацый агульнага электраэнергетычнага рынку, якія падлягаюць раскрыццю ў адпаведнасці з правіламі функцыянавання агульнага электраэнергетычнага рынку і дагаворам аб далучэнні;
звесткі аб нарматыўных прававых актах дзяржаў-членаў, якія вызначаюць асновы функцыянавання і развіцця ўнутраных аптовых электраэнергетычных рынкаў дзяржаў-членаў;
іншыя акты або звесткі аб іншых актах, якія прадстаўляюцца ў Камісію ў адпаведнасці з пунктам 6 гэтых Правіл, а таксама іншая інфармацыя, размяшчэнне якой прадугледжана гэтымі Правіламі.
8. Арганізацыйнае і тэхнічнае забеспячэнне функцыянавання тэматычнага раздзела агульнага электраэнергетычнага рынку ажыццяўляецца Камісіяй.
9. Інфармацыйнае ўзаемадзеянне на агульным электраэнергетычным рынку ў адпаведнасці з Дагаворам ажыццяўляецца на рускай мове.
Інфармацыя і дакументы суб’ектаў агульнага электраэнергетычнага рынку, якія накіроўваюцца імі ў рамках інфармацыйнага абмену, а таксама дакументы і звесткі, якія накіроўваюцца для размяшчэння ў тэматычным раздзеле агульнага электраэнергетычнага рынку, прадстаўляюцца на рускай мове або на мове дзяржавы-члена з прыкладаннем перакладу на рускую мову, калі дакумент быў складзены на мове дзяржавы-члена ў адпаведнасці з патрабаваннямі заканадаўства адпаведнай дзяржавы-члена.
10. Раскрыццё інфармацыі ў адпаведнасці з гэтымі Правіламі ажыццяўляецца шляхам размяшчэння даных інфраструктурнымі арганізацыямі агульнага электраэнергетычнага рынку на сваіх афіцыйных сайтах у сетцы Інтэрнэт.
Спасылкі на ўказаную інфармацыю накіроўваюцца ў Камісію інфраструктурнымі арганізацыямі агульнага электраэнергетычнага рынку і размяшчаюцца Камісіяй у тэматычным раздзеле агульнага электраэнергетычнага рынку.
11. Прадстаўленне інфармацыі ў рамках інфармацыйнага ўзаемадзеяння ў адпаведнасці з гэтымі Правіламі ажыццяўляецца пры дапамозе абмену дакументамі ў электронным выглядзе, якія маюць юрыдычную значнасць. Юрыдычна значнымі дакументамі ў электронным выглядзе для мэт гэтых Правіл прызнаюцца:
а) дакументы, сфарміраваныя суб’ектам агульнага электраэнергетычнага рынку сродкамі асабістага кабінета на сайце рэгістратара пасля паспяховай аўтэнтыфікацыі гэтага суб’екта ў парадку, вызначаным пунктам 58 гэтых Правіл;
б) дакументы ў выпадках, прадугледжаных гэтымі Правіламі і дагаворам аб далучэнні, падпісаныя электронным лічбавым подпісам (электронным подпісам) (далей – электронны подпіс), створаным з выкарыстаннем закрытага (асабістага) ключа электроннага подпісу, сертыфікат ключа праверкі якога выдадзены цэнтрам сертыфікацыі рэгістратара пры ўмове пацвярджэння арыгінальнасці гэтага подпісу ў парадку, прадугледжаным дагаворам аб далучэнні;
в) дакументы ў выпадках, прадугледжаных гэтымі Правіламі і дагаворам аб далучэнні, падпісаныя электронным подпісам, створаным з выкарыстаннем закрытага (асабістага) ключа электроннага подпісу, сертыфікат ключа праверкі якога выдадзены цэнтрам сертыфікацыі дзяржавы-члена пры ўмове пацвярджэння арыгінальнасці гэтага подпісу давераным трэцім бокам дзяржавы-члена, у юрысдыкцыі якой ажыццяўляе дзейнасць суб’ект агульнага электраэнергетычнага рынку – атрымальнік такога дакумента.
II. Рэестр суб’ектаў агульнага электраэнергетычнага рынку
12. Інфармацыя аб суб’ектах агульнага электраэнергетычнага рынку, склад якіх вызначаны пунктамі 17–21 Пратакола, прадстаўленая ўпаўнаважанымі органамі (арганізацыямі) дзяржаў-членаў у адпаведнасці з пунктам 16 Пратакола, размяшчаецца рэгістратарам у рэестры суб’ектаў агульнага электраэнергетычнага рынку, які публікуецца на афіцыйным сайце рэгістратара ў сетцы Інтэрнэт.
13. З мэтай фарміравання і вядзення рэестра суб’ектаў агульнага электраэнергетычнага рынку вызначаюцца:
а) у адпаведнасці з заканадаўствам дзяржаў-членаў:
органы (арганізацыі) дзяржаў-членаў, упаўнаважаныя на прадстаўленне рэгістратару звестак аб суб’ектах агульнага электраэнергетычнага рынку, якія з’яўляюцца суб’ектамі ўнутраных аптовых электраэнергетычных рынкаў дзяржаў-членаў, а таксама даведачных звестак аб іншых органах (арганізацыях), што ўдзельнічаюць у інфармацыйным абмене на агульным электраэнергетычным рынку, якія не з’яўляюцца пры гэтым суб’ектамі агульнага электраэнергетычнага рынку;
парадак фарміравання ўпаўнаважанымі органамі (арганізацыямі) дзяржаў-членаў звестак аб суб’ектах агульнага электраэнергетычнага рынку, якія з’яўляюцца суб’ектамі ўнутраных аптовых электраэнергетычных рынкаў дзяржаў-членаў, а таксама даведачных звестак аб іншых органах (арганізацыях), што ўдзельнічаюць у інфармацыйным абмене, якія не з’яўляюцца пры гэтым суб’ектамі агульнага электраэнергетычнага рынку;
парадак інфармавання ўпаўнаважанымі органамі (арганізацыямі) дзяржаў-членаў суб’ектаў агульнага электраэнергетычнага рынку, якія з’яўляюцца суб’ектамі ўнутраных аптовых электраэнергетычных рынкаў дзяржаў-членаў, а таксама органаў (арганізацый), што ўдзельнічаюць у інфармацыйным абмене, якія не з’яўляюцца пры гэтым суб’ектамі агульнага электраэнергетычнага рынку, аб прадстаўленні рэгістратару звестак, прадугледжаных пунктамі 19–25 гэтых Правіл, і ўнясенні гэтых звестак у рэестр суб’ектаў агульнага электраэнергетычнага рынку;
б) у адпаведнасці з гэтымі Правіламі:
склад звестак аб суб’ектах агульнага электраэнергетычнага рынку;
парадак прадстаўлення ўпаўнаважанымі органамі (арганізацыямі) дзяржаў-членаў рэгістратару звестак аб суб’ектах агульнага электраэнергетычнага рынку, якія з’яўляюцца суб’ектамі ўнутраных аптовых электраэнергетычных рынкаў дзяржаў-членаў, а таксама даведачных звестак аб іншых органах (арганізацыях), што ўдзельнічаюць у інфармацыйным абмене, якія не з’яўляюцца пры гэтым суб’ектамі агульнага электраэнергетычнага рынку;
склад суб’ектаў, якія размяшчаюцца рэгістратарам у рэестры агульнага электраэнергетычнага рынку даведачных звестак аб іншых органах (арганізацыях), што ўдзельнічаюць у інфармацыйным абмене, якія не з’яўляюцца пры гэтым суб’ектамі агульнага электраэнергетычнага рынку;
іншыя палажэнні, неабходныя для прадстаўлення інфармацыі аб суб’ектах агульнага электраэнергетычнага рынку ўдзельнікам інфармацыйнага абмену.
14. Патрабаванні да фарматаў, формаў і спосабаў абмену інфармацыяй паміж рэгістратарам і органамі (арганізацыямі) дзяржаў-членаў, упаўнаважанымі на прадстаўленне рэгістратару звестак аб суб’ектах агульнага электраэнергетычнага рынку, якія з’яўляюцца суб’ектамі ўнутраных аптовых электраэнергетычных рынкаў дзяржаў-членаў, а таксама даведачных звестак аб іншых органах (арганізацыях), што ўдзельнічаюць у інфармацыйным абмене, якія не з’яўляюцца пры гэтым суб’ектамі агульнага электраэнергетычнага рынку (далей – патрабаванні да прадстаўлення інфармацыі), распрацоўвае рэгістратар і накіроўвае ў Камісію для наступнага ўзгаднення з дзяржаўнымі органамі дзяржаў-членаў, упаўнаважанымі на рэалізацыю дзяржаўнай палітыкі ў сферы электраэнергетыкі (далей – упаўнаважаныя органы дзяржаў-членаў у сферы электраэнергетыкі).
Упаўнаважаны орган дзяржавы-члена ў сферы электраэнергетыкі на працягу 30 каляндарных дзён з дня атрымання ад Камісіі распрацаваных рэгістратарам патрабаванняў да прадстаўлення інфармацыі накіроўвае ў Камісію паведамленне аб узгадненні або матываванай адмове ва ўзгадненні з указаннем сваіх заўваг.
У выпадку калі на працягу ўказанага тэрміну ўпаўнаважаны орган дзяржавы-члена ў сферы электраэнергетыкі не накіраваў у Камісію паведамленне аб узгадненні або матываванай адмове ва ўзгадненні патрабаванняў да прадстаўлення інфармацыі, Камісія на працягу 5 працоўных дзён накіроўвае ва ўказаны орган паўторны запыт.
У выпадку калі на працягу 30 каляндарных дзён з дня атрымання паўторнага запыту ўпаўнаважаны орган дзяржавы-члена ў сферы электраэнергетыкі не накіраваў у Камісію паведамленне аб узгадненні або матываванай адмове ва ўзгадненні патрабаванняў да прадстаўлення інфармацыі, указаныя патрабаванні лічацца ўзгодненымі гэтым упаўнаважаным органам дзяржавы-члена.
Паведамленне аб матываванай адмове ва ўзгадненні патрабаванняў да прадстаўлення інфармацыі Камісія накіроўвае рэгістратару. Пасля дапрацоўкі патрабаванняў да прадстаўлення інфармацыі рэгістратарам працэдура іх узгаднення, прадугледжаная гэтым пунктам, праводзіцца паўторна.
Пасля атрымання паведамлення аб узгадненні ўпаўнаважанымі органамі ўсіх дзяржаў-членаў у сферы электраэнергетыкі патрабаванняў да прадстаўлення інфармацыі Камісія паведамляе рэгістратару аб гэтым і аб магчымасці прымянення ўказаных патрабаванняў.
15. Вядзенне рэестра суб’ектаў агульнага электраэнергетычнага рынку ажыццяўляецца рэгістратарам шляхам унясення ў яго звестак (актуалізаваных звестак), якія прадстаўляюцца ўпаўнаважанымі органамі (арганізацыямі) дзяржаў-членаў у адпаведнасці з пунктамі 19–25 гэтых Правіл, а таксама звестак, якія прадстаўляюцца ў адпаведнасці з пунктам 17 гэтых Правіл аператарамі цэнтралізаванага гандлю.
Тэрмін унясення рэгістратарам указаных звестак, а таксама інфармавання асобы, якая прадставіла звесткі, аб іх унясенні ў рэестр суб’ектаў агульнага электраэнергетычнага рынку складае 2 працоўныя дні рэгістратара з даты паступлення такіх звестак.
16. Упаўнаважанымі органамі (арганізацыямі) дзяржаў-членаў ажыццяўляецца фарміраванне і вядзенне рэестраў суб’ектаў унутраных аптовых электраэнергетычных рынкаў дзяржаў-членаў, а таксама прадстаўленне ў адпаведнасці з пунктам 14 гэтых Правіл рэгістратару звестак, прадугледжаных гэтымі Правіламі, у тым ліку звестак аб суб’ектах унутраных аптовых электраэнергетычных рынкаў дзяржаў-членаў, якім дзяржавай-членам вызначаны статус суб’екта агульнага электраэнергетычнага рынку ў адпаведнасці з умовамі, устаноўленымі пунктамі 18 і 19 Пратакола.
Інфармаванне ўпаўнаважанымі органамі дзяржаў-членаў аператараў цэнтралізаванага гандлю аб вылучэнні ўнутраных сячэнняў і аб тым, у якіх напрамках міждзяржаўнай перадачы электрычнай энергіі (магутнасці) (адносна якіх міждзяржаўных сячэнняў) па тэрыторыі дзяржавы-члена ўнутранае сячэнне аказвае ўплыў на аб’ёмы паставак электрычнай энергіі іншых дзяржаў-членаў на агульным электраэнергетычным рынку, ажыццяўляецца шляхам размяшчэння рэгістратарам указаных звестак у рэестры суб’ектаў агульнага электраэнергетычнага рынку.
17. Звесткі аб заключэнні дагавора аб далучэнні з удзельнікам агульнага электраэнергетычнага рынку і нумар рэгістрацыйнага запісу ў рэестры суб’ектаў агульнага электраэнергетычнага рынку, які прысвойваецца суб’екту рэгістратарам пры ўнясенні даных у рэестр, уносяцца рэгістратарам у рэестр суб’ектаў агульнага электраэнергетычнага рынку на працягу 2 працоўных дзён рэгістратара з даты атрымання рэгістратарам ад удзельніка агульнага электраэнергетычнага рынку падпісанага дагавора аб далучэнні.
Прадстаўленыя аператарамі па адпаведных відах цэнтралізаванага гандлю электрычнай энергіяй звесткі аб выкананні ўдзельнікам агульнага электраэнергетычнага рынку патрабаванняў, неабходных для атрымання допуску да адпаведнага віду цэнтралізаванага гандлю (цэнтралізаванага гандлю электрычнай энергіяй па тэрміновых кантрактах або цэнтралізаванага гандлю электрычнай энергіяй на суткі наперад), уносяцца ў рэестр суб’ектаў агульнага электраэнергетычнага рынку рэгістратарам на працягу 2 працоўных дзён з даты атрымання рэгістратарам ад адпаведнага аператара цэнтралізаванага гандлю электрычнай энергіяй звестак аб прысваенні ўдзельніку агульнага электраэнергетычнага рынку статусу ўдзельніка цэнтралізаванага гандлю па тэрміновых кантрактах або цэнтралізаванага гандлю на суткі наперад у адпаведнасці з пунктам 28 Правіл узаемнага гандлю.
Пры адмове заяўніку з боку рэгістратара ў заключэнні дагавора аб далучэнні на падставах, прадугледжаных пунктам 25 Правіл узаемнага гандлю, рэгістратар адначасова інфармуе орган дзяржавы-члена, упаўнаважаны на прадстаўленне звестак для ўнясення ў рэестр суб’ектаў агульнага электраэнергетычнага рынку, аб прычынах такой адмовы.
Пры скасаванні дагавора аб далучэнні на падставах і ў парадку, прадугледжаных пунктам 30 Правіл узаемнага гандлю, рэгістратар інфармуе аб гэтым адначасова орган дзяржавы-члена, упаўнаважаны на прадстаўленне звестак для ўнясення ў рэестр суб’ектаў агульнага электраэнергетычнага рынку, і адпаведнага ўдзельніка агульнага электраэнергетычнага рынку.
18. У склад звестак, якія прадстаўляюцца ўпаўнаважанымі органамі (арганізацыямі) дзяржаў-членаў рэгістратару для ўнясення ў рэестр суб’ектаў агульнага электраэнергетычнага рынку, уключаюцца:
а) агульныя звесткі аб суб’екце агульнага электраэнергетычнага рынку ў адпаведнасці з пунктам 19 гэтых Правіл;
б) звесткі аб функцыях (відах дзейнасці), якія выконваюцца суб’ектам унутранага аптовага электраэнергетычнага рынку дзяржавы-члена на агульным электраэнергетычным рынку ў адпаведнасці з пунктамі 20 і 22–24 гэтых Правіл;
в) даведачныя звесткі аб арганізацыях дзяржаў-членаў, якія ажыццяўляюць улік на ўнутраным аптовым электраэнергетычным рынку дзяржавы-члена аб’ёмаў электрычнай энергіі, купленай (прададзенай) на агульным электраэнергетычным рынку, а таксама звесткі аб іншых органах (арганізацыях) дзяржаў-членаў, якія выконваюць вызначаныя дзяржавамі-членамі функцыі на агульным электраэнергетычным рынку і не з’яўляюцца суб’ектамі агульнага электраэнергетычнага рынку, у адпаведнасці з пунктам 21 гэтых Правіл;
г) звесткі аб зонах гандлю ў адпаведнасці з пунктам 25 гэтых Правіл.
19. У склад агульных звестак аб суб’екце агульнага электраэнергетычнага рынку ўключаюцца наступныя звесткі:
а) поўнае найменне юрыдычнай асобы;
б) скарочанае найменне юрыдычнай асобы;
в) найменне арганізацыйна-прававой формы юрыдычнай асобы;
г) унікальны ідэнтыфікацыйны нумар юрыдычнай асобы (для суб’ектаў агульнага электраэнергетычнага рынку Рэспублікі Арменія – уліковы нумар падаткаплацельшчыка, Рэспублікі Беларусь – унікальны нумар падаткаплацельшчыка, Рэспублікі Казахстан – бізнес-ідэнтыфікацыйны нумар або індывідуальны ідэнтыфікацыйны нумар (для індывідуальных прадпрымальнікаў), Кыргызскай Рэспублікі і Расійскай Федэрацыі – ідэнтыфікацыйны нумар падаткаплацельшчыка);
д) юрыдычны адрас рэгістрацыі;
е) фактычны (паштовы) адрас месца знаходжання органа кіравання юрыдычнай асобы;
ж) адрас афіцыйнага сайта юрыдычнай асобы ў сетцы Інтэрнэт;
з) нумары тэлефонаў, факсаў, адрас (адрасы) электроннай пошты для накіравання юрыдычна значных дакументаў, час працы і іншая інфармацыя, прызначаная для ажыццяўлення кантактаў і накіравання зваротаў;
і) нумар рэгістрацыйнага запісу ў рэестры суб’ектаў агульнага электраэнергетычнага рынку, які прысвойваецца суб’екту рэгістратарам пры ўнясенні даных ва ўказаны рэестр.
20. У склад звестак аб дзейнасці юрыдычнай асобы дзяржавы-члена, якая з’яўляецца ўдзельнікам агульнага электраэнергетычнага рынку, уключаюцца звесткі аб функцыях (відах дзейнасці), якія выконваюцца гэтай асобай на агульным электраэнергетычным рынку, у тым ліку:
а) найменне зоны (зон) гандлю, у якой удзельнік агульнага электраэнергетычнага рынку ажыццяўляе дзейнасць па продажы і (або) куплі электрычнай энергіі;
б) продаж і (або) купля электрычнай энергіі ў дачыненні да кожнай зоны гандлю;
в) продаж і (або) купля электрычнай энергіі па міждзяржаўных лініях электраперадачы па «тупіковай схеме» з указаннем наймення адпаведнага міждзяржаўнага сячэння;
г) урэгуляванне пагадзінных адхіленняў фактычных сальда-ператокаў электрычнай энергіі ад планавых значэнняў у якасці ўпаўнаважанай арганізацыі на агульным электраэнергетычным рынку ў адпаведнасці з заканадаўствам дзяржавы-члена;
д) рэквізіты акта дзяржавы-члена, у адпаведнасці з якім гэта юрыдычная асоба вызначана ўдзельнікам агульнага электраэнергетычнага рынку, якія прадстаўляюцца ўпаўнаважаным органам (арганізацыяй) дзяржавы-члена рэгістратару ў адпаведнасці з пунктам 18 Пратакола;
е) звесткі аб заключэнні дагавора аб далучэнні з удзельнікам агульнага электраэнергетычнага рынку, якія ўносяцца ў рэестр суб’ектаў агульнага электраэнергетычнага рынку рэгістратарам;
ж) звесткі аб далучэнні ўдзельніка агульнага электраэнергетычнага рынку да адпаведнага віду гандлю (па свабодных двухбаковых дагаворах, цэнтралізаваным гандлі электрычнай энергіяй па тэрміновых кантрактах або на суткі наперад), якія ўносяцца рэгістратарам па прадстаўленні аператараў цэнтралізаванага гандлю.
21. Дадаткова ўпаўнаважаным органам (арганізацыяй) дзяржавы-члена рэгістратару для ўнясення ў даведачны раздзел рэестра суб’ектаў агульнага электраэнергетычнага рынку прадстаўляюцца даведачныя даныя аб арганізацыі, упаўнаважанай на ўлік на ўнутраным аптовым электраэнергетычным рынку дзяржавы-члена аб’ёмаў электрычнай энергіі, купленых (прададзеных) на агульным электраэнергетычным рынку. Гэтыя звесткі прадстаўляюцца ў складзе, вызначаным пунктам 19 гэтых Правіл, за выключэннем нумара рэгістрацыйнага запісу, які замяняецца парадкавым нумарам запісу ў даведачным раздзеле рэестра суб’ектаў агульнага электраэнергетычнага рынку.
22. У склад звестак аб дзейнасці юрыдычнай асобы, якая з’яўляецца інфраструктурнай арганізацыяй агульнага электраэнергетычнага рынку, уключаюцца наступныя звесткі:
а) функцыі (віды дзейнасці), на выкананне якіх суб’ект унутранага аптовага электраэнергетычнага рынку дзяржавы-члена ўпаўнаважаны ў якасці інфраструктурнай арганізацыі агульнага электраэнергетычнага рынку (сістэмны аператар, сеткавы аператар, арганізацыя, упаўнаважаная на ажыццяўленне гандлёвай і (або) пазагандлёвай (далей – гандлёвай (пазагандлёвай)) міждзяржаўнай перадачы электрычнай энергіі (магутнасці) у адпаведнасці з пунктамі 4 і 5 Правіл доступу);
б) пералік і кошт паслуг, якія аказваюцца ўдзельнікам агульнага электраэнергетычнага рынку;
в) рэквізіты нарматыўных прававых актаў дзяржавы-члена, у адпаведнасці з якімі вызначаная асоба надзелена паўнамоцтвамі на выкананне функцый інфраструктурнай арганізацыі на агульным электраэнергетычным рынку;
г) інфармацыя аб неабходнасці падпісання гэтай інфраструктурнай арганізацыяй агульнага электраэнергетычнага рынку дагавора аб далучэнні.
23. Звесткі аб арганізацыях, упаўнаважаных на ажыццяўленне гандлёвай (пазагандлёвай) міждзяржаўнай перадачы электрычнай энергіі (магутнасці) на тэрыторыі дзяржаў-членаў, прадстаўляюцца ўпаўнаважаным органам (арганізацыяй) дзяржавы-члена рэгістратару і публікуюцца ў складзе звестак аб дзейнасці юрыдычнай асобы, якая з’яўляецца інфраструктурнай арганізацыяй агульнага электраэнергетычнага рынку, у рэестры суб’ектаў агульнага электраэнергетычнага рынку з улікам палажэнняў заканадаўства дзяржавы-члена.
Дадаткова ў склад звестак аб арганізацыях, упаўнаважаных на ажыццяўленне пазагандлёвай міждзяржаўнай перадачы электрычнай энергіі (магутнасці) на тэрыторыі дзяржаў-членаў, рэгістратару ўпаўнаважаным органам (арганізацыяй) дзяржавы-члена для ўключэння ў склад звестак аб дзейнасці юрыдычнай асобы, якая з’яўляецца інфраструктурнай арганізацыяй агульнага электраэнергетычнага рынку, у рэестры суб’ектаў агульнага электраэнергетычнага рынку прадстаўляюцца звесткі аб складзе ліній электраперадачы, якія могуць быць выкарыстаны для пазагандлёвай міждзяржаўнай перадачы электрычнай энергіі (магутнасці).
Прыкладная форма дагавора пазагандлёвай міждзяржаўнай перадачы электрычнай энергіі (магутнасці) прадстаўляецца ўпаўнаважаным органам (арганізацыяй) дзяржавы-члена рэгістратару ў выглядзе спасылкі на сайт арганізацыі, упаўнаважанай на пазагандлёвую перадачу электрычнай энергіі (магутнасці), у сетцы Інтэрнэт, для ўключэння ў склад звестак аб дзейнасці юрыдычнай асобы, якая з’яўляецца інфраструктурнай арганізацыяй агульнага электраэнергетычнага рынку.
Дадаткова ўпаўнаважанымі органамі (арганізацыямі) дзяржаў-членаў у Камісію для размяшчэння ў тэматычным раздзеле агульнага электраэнергетычнага рынку ў адпаведнасці з пунктам 6 гэтых Правіл прадстаўляюцца звесткі аб нарматыўных прававых актах, якія рэгулююць парадак прадастаўлення паслуг па ажыццяўленні гандлёвай (пазагандлёвай) міждзяржаўнай перадачы электрычнай энергіі (магутнасці), а таксама аб тарыфікацыі гэтых паслуг.
24. Для арганізацый, упаўнаважаных на ўрэгуляванне пагадзінных адхіленняў фактычных сальда-ператокаў электрычнай энергіі ад планавых значэнняў на агульным электраэнергетычным рынку, у складзе звестак аб дзейнасці суб’ектаў агульнага электраэнергетычнага рынку рэгістратарам указваюцца рэквізіты і тэрміны дзеяння заключаных дагавораў на ўрэгуляванне пагадзінных адхіленняў фактычных сальда-ператокаў электрычнай энергіі ад планавых значэнняў, а таксама найменні контрагентаў па такіх дагаворах, якія прадстаўляюцца рэгістратару ўпаўнаважаным органам (арганізацыяй) дзяржавы-члена.
25. У склад звестак аб зонах гандлю ўключаюцца:
найменне ўнутраных сячэнняў (у выпадку іх вылучэння);
найменне зоны (зон) гандлю з указаннем міждзяржаўных і (або) унутраных сячэнняў (у выпадку іх вылучэння) па мяжы зоны гандлю. Пры вызначэнні мяжы зоны гандлю адно і тое ж міждзяржаўнае сячэнне не можа быць указана больш чым для адной зоны гандлю;
магчымыя напрамкі гандлю для зоны гандлю (шляхам указання міждзяржаўных сячэнняў на дзяржаўнай мяжы дадзенай дзяржавы-члена);
інфармацыя аб уплыве ўнутраных сячэнняў (у выпадку іх вылучэння) на аб’ёмы паставак электрычнай энергіі па кожным напрамку гандлю (шляхам указання паслядоўнасці ўнутраных сячэнняў, праз якія ажыццяўляецца пастаўка электрычнай энергіі з зоны гандлю па кожным напрамку гандлю). Пры гэтым для адной і той жа зоны гандлю ў адным і тым жа напрамку гандлю павінна быць вызначана адна паслядоўнасць унутраных сячэнняў;
інфармацыя аб уплыве ўнутраных сячэнняў (у выпадку іх вылучэння) на міждзяржаўную перадачу электрычнай энергіі (магутнасці) па тэрыторыі дзяржавы-члена (шляхам указання паслядоўнасці такіх унутраных сячэнняў па кожным напрамку міждзяржаўнай перадачы электрычнай энергіі (магутнасці) (адносна міждзяржаўных сячэнняў)). Пры гэтым для вызначэння ўплыву ўнутраных сячэнняў на міждзяржаўную перадачу па тэрыторыі дзяржавы-члена павінна быць вызначана адна паслядоўнасць унутраных сячэнняў.
Для вызначэння напрамкаў гандлю для ўсіх зон гандлю, якія маюць паміж сабой электрычныя сувязі, указваецца міждзяржаўнае сячэнне на мяжы зоны гандлю і сумежнай дзяржавы-члена, а ў выпадку калі адна або некалькі з такіх зон гандлю мяжуюць з некалькімі сумежнымі дзяржавамі-членамі, то ўказваюцца ўсе міждзяржаўныя сячэнні на межах такіх зон гандлю і сумежных дзяржаў-членаў.
Для дзяржавы-члена, якая не мае агульных меж з сумежнымі дзяржавамі-членамі, міждзяржаўныя сячэнні вызначаюцца з улікам асаблівасцей, устаноўленых Пратаколам і актамі органаў Саюза, якія рэгулююць функцыянаванне агульнага электраэнергетычнага рынку.
26. Інфармацыя аб вылучэнні ўнутранага сячэння (прыкмеце наяўнасці такога сячэння) і яго ўплыве на аб’ёмы паставак электрычнай энергіі па спосабах (відах) гандлю ўносіцца ў рэестр суб’ектаў агульнага электраэнергетычнага рынку шляхам указання ў гэтым рэестры зон гандлю, падставай для ўтварэння якіх з’яўляецца рашэнне дзяржавы-члена аб вылучэнні ўнутранага сячэння.
Інфармацыя аб магчымых напрамках гандлю ўносіцца ў рэестр суб’ектаў агульнага электраэнергетычнага рынку шляхам указання адпаведных міждзяржаўных сячэнняў.
Рэгістратар на падставе інфармацыі, атрыманай у адпаведнасці з пунктамі 20 і 25 гэтых Правіл, у дачыненні да кожнага ўдзельніка агульнага электраэнергетычнага рынку ўносіць у рэестр суб’ектаў агульнага электраэнергетычнага рынку інфармацыю аб магчымых напрамках гандлю і адпаведных міждзяржаўных сячэннях па кожнай зоне гандлю, у якой функцыянуе такі ўдзельнік.
27. Звесткі аб актах, указаных у падпункце «в» пункта 22 гэтых Правіл, прадстаўляюцца ўпаўнаважанымі органамі (арганізацыямі) дзяржаў-членаў рэгістратару пры фарміраванні рэестра суб’ектаў агульнага электраэнергетычнага рынку па яго афіцыйным запыце.
Размяшчэнне рэгістратарам гэтых звестак у рэестры суб’ектаў агульнага электраэнергетычнага рынку ажыццяўляецца на працягу 2 працоўных дзён рэгістратара з даты іх атрымання.
У выпадку ўнясення змяненняў ва ўказаныя акты звесткі аб змяненнях прадстаўляюцца рэгістратару на працягу 2 працоўных дзён з даты афіцыйнай публікацыі змяненняў.
28. Актуалізацыя звестак, указаных у пунктах 19–26 гэтых Правіл, у тым ліку звестак аб удзельніках агульнага электраэнергетычнага рынку ў выпадку спынення доступу да гандлю на агульным электраэнергетычным рынку або допуску да асобных спосабаў (відаў) гандлю на падставах, устаноўленых Правіламі ўзаемнага гандлю, ажыццяўляецца ўпаўнаважаным органам (арганізацыяй) дзяржавы-члена і аператарам цэнтралізаванага гандлю адпаведна шляхам прадстаўлення рэгістратару звестак аб адпаведных змяненнях.
Актуалізаваныя звесткі размяшчаюцца рэгістратарам у рэестры суб’ектаў агульнага электраэнергетычнага рынку ў тэрмін не большы за 2 працоўныя дні з даты іх атрымання.
III. Раскрыццё інфармацыі аб міждзяржаўных сячэннях, 
унутраных сячэннях і «тупіковых сячэннях»
29. Раскрыццё інфармацыі аб складзе міждзяржаўных сячэнняў і складзе ўнутраных сячэнняў (у выпадку іх вылучэння), які фарміруецца сістэмнымі аператарамі і (або) сеткавымі аператарамі дзяржаў-членаў, ажыццяўляецца ў парадку, устаноўленым дагаворам аб далучэнні, шляхам яе размяшчэння рэгістратарам у рэестры складу міждзяржаўных сячэнняў і ў рэестры складу ўнутраных сячэнняў.
30. З мэтай фарміравання рэестраў, указаных у пункце 29 гэтых Правіл, вызначаюцца:
а) у адпаведнасці з заканадаўствам дзяржаў-членаў:
сістэмныя і (або) сеткавыя аператары дзяржаў-членаў, упаўнаважаныя на раскрыццё інфармацыі аб складзе міждзяржаўных сячэнняў і аб складзе ўнутраных сячэнняў (у выпадку іх вылучэння);
склад унутраных сячэнняў (у выпадку іх вылучэння);
б) у адпаведнасці з гэтымі Правіламі:
звесткі аб складзе міждзяржаўных сячэнняў і аб складзе ўнутраных сячэнняў;
парадак прадстаўлення сістэмнымі і (або) сеткавымі аператарамі дзяржаў-членаў звестак аб складзе міждзяржаўных сячэнняў і аб складзе ўнутраных сячэнняў рэгістратару для размяшчэння ў рэестрах, указаных у пункце 29 гэтых Правіл.
31. Фарміраванне і вядзенне рэестраў, указаных у пункце 29 гэтых Правіл, ажыццяўляюцца рэгістратарам шляхам размяшчэння ва ўказаных рэестрах звестак, якія прадстаўляюцца сістэмнымі і (або) сеткавымі аператарамі дзяржаў-членаў.
32. У склад звестак, якія прадстаўляюцца сістэмнымі і (або) сеткавымі аператарамі дзяржаў-членаў рэгістратару для ўнясення ў рэестры, указаныя ў пункце 29 гэтых Правіл, уключаюцца:
пералік узгодненых у дагаворах (пагадненнях), заключаных паміж сістэмнымі і (або) сеткавымі аператарамі сумежных дзяржаў-членаў, найменняў міждзяржаўных ліній электраперадачы, уключаных у міждзяржаўныя сячэнні, з указаннем іх класа напружання (па міждзяржаўным сячэнні Рэспубліка Арменія – Расійская Федэрацыя гэты пералік прадстаўляецца сістэмным аператарам Расійскай Федэрацыі), якія ўваходзяць у пералік міждзяржаўных сячэнняў, на якіх ажыццяўляецца гандаль электрычнай энергіяй на агульным электраэнергетычным рынку Еўразійскага эканамічнага саюза (дадатак да Правіл узаемнага гандлю);
пералік найменняў міждзяржаўных ліній электраперадачы, па якіх ажыццяўляецца электразабеспячэнне спажыўцоў электрычнай энергіі па «тупіковай схеме», уключаных у склад самастойных міждзяржаўных сячэнняў («тупіковых сячэнняў»), з указаннем іх класа напружання;
пералік найменняў і класаў напружання ліній электраперадачы, якія ўваходзяць ва ўнутраныя сячэнні (у выпадку іх вылучэння), інфармацыя аб якіх накіравана рэгістратару ў адпаведнасці з пунктам 25 гэтых Правіл.
33. Пры змяненні складу міждзяржаўных сячэнняў сістэмныя і (або) сеткавыя аператары дзяржаў-членаў інфармуюць рэгістратара аб такіх змяненнях у тэрмін не большы за 5 працоўных дзён з даты змянення, якое адбылося шляхам накіравання адпаведнага дакумента, прадугледжанага пунктам 11 гэтых Правіл, у парадку, устаноўленым дагаворам аб далучэнні.
Пры змяненні складу ўнутраных сячэнняў сістэмныя і (або) сеткавыя аператары дзяржаў-членаў інфармуюць рэгістратара аб такіх змяненнях у тэрмін, устаноўлены пунктам 9 Правіл вызначэння і размеркавання прапускной здольнасці, шляхам накіравання адпаведнага дакумента, прадугледжанага пунктам 11 гэтых Правіл, у парадку, устаноўленым дагаворам аб далучэнні.
Унясенне рэгістратарам змяненняў на падставе даных, атрыманых ім ад сістэмных і (або) сеткавых аператараў дзяржаў-членаў, у рэестры, указаныя ў пункце 29 гэтых Правіл, ажыццяўляецца на працягу 1 працоўнага дня рэгістратара з даты атрымання інфармацыі.
34. Рэестр складу міждзяржаўных сячэнняў і рэестр складу ўнутраных сячэнняў размяшчаюцца на афіцыйным сайце рэгістратара ў сетцы Інтэрнэт і накіроўваюцца рэгістратарам у Камісію для размяшчэння ў тэматычным раздзеле агульнага электраэнергетычнага рынку.
IV. Раскрыццё інфармацыі аб прапускной здольнасці 
міждзяржаўных сячэнняў і ўнутраных сячэнняў
35. Публікацыя зацверджаных у адпаведнасці з заканадаўствам дзяржавы-члена методык вызначэння даступнай прапускной здольнасці міждзяржаўных сячэнняў (за выключэннем міждзяржаўных сячэнняў, прызначаных для пастаўкі электрычнай энергіі пакупнікам электрычнай энергіі, якія ажыццяўляюць куплю электрычнай энергіі з сумежнай дзяржавы-члена праз міждзяржаўныя сячэнні для паставак па «тупіковай схеме») і парадкаў, якія выкарыстоўваюцца для вызначэння даступнай прапускной здольнасці ўнутраных сячэнняў, а таксама змяненняў, унесеных ва ўказаныя дакументы, ажыццяўляецца сістэмнымі аператарамі дзяржаў-членаў на іх афіцыйных сайтах у сетцы Інтэрнэт на працягу 5 працоўных дзён з даты іх афіцыйнага апублікавання.
36. Прадстаўленне рэгістратару сістэмнымі аператарамі (упаўнаважанымі арганізацыямі) дзяржаў-членаў велічынь даступнай прапускной здольнасці міждзяржаўных (унутраных) сячэнняў у адпаведнасці з пунктам 11 Правіл вызначэння і размеркавання прапускной здольнасці, а таксама актуалізаваных у адпаведнасці з пунктам 14 указаных Правіл велічынь даступнай прапускной здольнасці міждзяржаўных (унутраных) сячэнняў ажыццяўляецца ў парадку, прадугледжаным дагаворам аб далучэнні.
Актуалізаваныя ў адпаведнасці з пунктам 14 Правіл вызначэння і размеркавання прапускной здольнасці велічыні даступнай прапускной здольнасці міждзяржаўных (унутраных) сячэнняў і інфармацыя аб падзеях, якія выклікалі неабходнасць такой актуалізацыі, прадстаўляюцца сістэмнымі аператарамі (упаўнаважанымі арганізацыямі) дзяржаў-членаў рэгістратару на працягу 1 працоўнага дня з даты вызначэння актуалізаваных велічынь даступнай прапускной здольнасці міждзяржаўных (унутраных) сячэнняў у парадку, прадугледжаным дагаворам аб далучэнні.
Рэгістратар забяспечвае публікацыю ўказаных у гэтым пункце звестак на сваім афіцыйным сайце ў сетцы Інтэрнэт у тэрмін не большы за 1 працоўны дзень рэгістратара з даты атрымання інфармацыі аб актуалізаваных велічынях даступнай прапускной здольнасці міждзяржаўных (унутраных) сячэнняў і інфармацыі аб падзеях, якія выклікалі неабходнасць такой актуалізацыі.
37. Звесткі, указаныя ў пункце 15 Правіл вызначэння і размеркавання прапускной здольнасці, публікуюцца рэгістратарам на афіцыйным сайце ў сетцы Інтэрнэт у тэрміны, вызначаныя пунктам 16 указаных Правіл у таблічным выглядзе з магчымасцю іх экспарту аўтаматызаваным спосабам для далейшага аналізу і апрацоўкі зацікаўленымі асобамі.
38. Інфармаванне ўдзельнікаў цэнтралізаванага гандлю па тэрміновых кантрактах аб свабоднай прапускной здольнасці міждзяржаўных (унутраных) сячэнняў для дадзенага віду гандлю на адпаведны перыяд пастаўкі ажыццяўляецца аператарам цэнтралізаванага гандлю па тэрміновых кантрактах шляхам прадстаўлення ўдзельнікам гандлю па тэрміновых кантрактах даных аб велічынях (актуалізаваных велічынях) свабоднай прапускной здольнасці міждзяржаўных (унутраных) сячэнняў на адпаведны перыяд пастаўкі на пачатак таргоў у парадку, устаноўленым аператарам цэнтралізаванага гандлю па тэрміновых кантрактах.
Інфармаванне ўдзельнікаў цэнтралізаванага гандлю па тэрміновых кантрактах аб велічынях (актуалізаваных велічынях) свабоднай прапускной здольнасці міждзяржаўных (унутраных) сячэнняў па меры заключэння тэрміновых кантрактаў ажыццяўляецца ў парадку, устаноўленым аператарам цэнтралізаванага гандлю па тэрміновых кантрактах, на працягу гандлёвай сесіі з улікам захавання абмежаванняў па свабоднай прапускной здольнасці міждзяржаўных (унутраных) сячэнняў для гэтага віду гандлю.
39. Інфармаванне ўдзельнікаў цэнтралізаванага гандлю на суткі наперад аб актуалізаваных велічынях свабоднай прапускной здольнасці міждзяржаўных (унутраных) сячэнняў для цэнтралізаванага гандлю на суткі наперад ажыццяўляецца рэгістратарам у тэрміны, указаныя ў пункце 26 Правіл вызначэння і размеркавання прапускной здольнасці, і ў парадку, прадугледжаным дагаворам аб далучэнні.
40. Прадстаўленне рэгістратарам бакам свабодных двухбаковых дагавораў і аператарам цэнтралізаванага гандлю па тэрміновых кантрактах велічынь (актуалізаваных велічынь) свабоднай прапускной здольнасці міждзяржаўных (унутраных) сячэнняў для гэтага віду гандлю, а таксама накіраванне паведамленняў аб магчымым змяншэнні планавых пагадзінных аб’ёмаў паставак электрычнай энергіі праз адпаведнае міждзяржаўнае сячэнне ў адпаведным напрамку ператоку электрычнай энергіі ў адпаведную гадзіну (гадзіны) перыяду, які плануецца ў выпадках, прадугледжаных пунктам 26 Правіл вызначэння і размеркавання прапускной здольнасці, ажыццяўляюцца на працягу 1 працоўнага дня рэгістратара з даты атрымання ім звестак у адпаведнасці з пунктам 14 указаных Правіл шляхам накіравання адпаведных дакументаў, прадугледжаных пунктам 11 гэтых Правіл, у фармаце, які забяспечвае магчымасць экспарту даных аўтаматызаваным спосабам.
41. Інфармацыйны абмен паміж рэгістратарам і ўпаўнаважанымі арганізацыямі (сістэмнымі (сеткавымі) аператарамі) дзяржаў-членаў пры праверцы сумесных пагадзінных аб’ёмаў паставак электрычнай энергіі і сальда сумесных пагадзінных аб’ёмаў паставак электрычнай энергіі, што правяраюцца, які прадугледжаны пунктам 29 Правіл вызначэння і размеркавання прапускной здольнасці, ажыццяўляецца шляхам абмену адпаведнымі дакументамі, прадугледжанымі пунктам 11 гэтых Правіл, у фармаце, які забяспечвае магчымасць экспарту даных аўтаматызаваным спосабам.
42. Інфармаванне бакоў свабодных двухбаковых дагавораў, аператараў цэнтралізаванага гандлю, упаўнаважаных арганізацый (сістэмных (сеткавых) аператараў) дзяржаў-членаў аб планавых пагадзінных аб’ёмах паставак электрычнай энергіі ў адпаведнасці з пунктам 30 Правіл вызначэння і размеркавання прапускной здольнасці ажыццяўляецца шляхам накіравання рэгістратарам адпаведных дакументаў, прадугледжаных пунктам 11 гэтых Правіл, у фармаце, які забяспечвае магчымасць экспарту даных аўтаматызаваным спосабам.
43. Раскрыццё інфармацыі, прадугледжанай пунктамі 15 і 16 Правіл вызначэння і размеркавання прапускной здольнасці, ажыццяўляецца рэгістратарам у фармаце, які забяспечвае магчымасць экспарту даных аўтаматызаваным спосабам.
Тэрмін захоўвання апублікаваных даных у архіве рэгістратара складае 5 гадоў з даты публікацыі.
44. Рэгістратар не пазней за 10 чысло кожнага месяца прадстаўляе ў Камісію справаздачу, якая ўтрымлівае наступныя звесткі аб:
актуалізацыі велічынь даступнай прапускной здольнасці міждзяржаўных (унутраных) сячэнняў, праведзенай сістэмнымі аператарамі за мінулы месяц;
велічынях (актуалізаваных велічынях) свабоднай прапускной здольнасці міждзяржаўных (унутраных) сячэнняў для спосабаў (відаў) гандлю, вызначаных рэгістратарам за мінулы месяц;
падзеях, якія выклікалі неабходнасць актуалізацыі велічынь даступнай прапускной здольнасці міждзяржаўных (унутраных) сячэнняў за мінулы месяц;
спыненні дзеяння дагавора на ўрэгуляванне пагадзінных адхіленняў фактычных сальда-ператокаў электрычнай энергіі ад планавых значэнняў.
Інфармацыя аб велічынях даступнай прапускной здольнасці міждзяржаўных (унутраных) сячэнняў, прадстаўленая рэгістратару, або інфармацыя аб выпадках яе непрадстаўлення па стане на 1 лістапада года, які папярэднічае запланаванаму каляндарнаму году, уключаецца рэгістратарам у справаздачу, што накіроўваецца ім у Камісію ў снежні года, які папярэднічае запланаванаму каляндарнаму году.
Прадстаўленне ўказаных звестак Савету кіраўнікоў і рабочым органам, якія ствараюцца ім, ажыццяўляецца рэгістратарам па запыце Савета кіраўнікоў.
45. Інфраструктурныя арганізацыі агульнага электраэнергетычнага рынку прадстаўляюць па запыце Савета кіраўнікоў або створаных ім рабочых органаў неабходную інфармацыю ў частцы выканання імі абавязкаў (функцый) на агульным электраэнергетычным рынку, прадугледжаных Дагаворам і актамі органаў Саюза, у тэрмін не большы за 30 каляндарных дзён з даты атрымання такога запыту.
46. Суб’екты агульнага электраэнергетычнага рынку маюць права запытаць у рэгістратара тлумачэнне адносна інфармацыі, указанай у пункце 44 гэтых Правіл.
Адказ па сутнасці пытання або матываваная адмова ў прадстаўленні адказу павінны быць прадстаўлены заяўніку ў тэрмін, які не перавышае 30 каляндарных дзён з даты звароту.
V. Інфармацыйны абмен і раскрыццё інфармацыі 
па свабодных двухбаковых дагаворах, цэнтралізаваным гандлі электрычнай энергіяй па тэрміновых кантрактах і цэнтралізаваным гандлі электрычнай энергіяй на суткі наперад
47. Абмен інфармацыяй аб рэгістрацыі свабодных двухбаковых дагавораў у адпаведнасці з пунктам 34 Правіл узаемнага гандлю, аб змяненні заяўленых бакамі аб’ёмаў пастаўкі электрычнай энергіі па свабодных двухбаковых дагаворах, аб скасаванні свабодных двухбаковых дагавораў і спыненні ўліку аб’ёмаў пастаўкі электрычнай энергіі па свабодных двухбаковых дагаворах у адпаведнасці з пунктамі 38 і 39 Правіл узаемнага гандлю паміж рэгістратарам і бакамі свабодных двухбаковых дагавораў ажыццяўляецца з захаваннем тэрмінаў, устаноўленых указанымі Правіламі, шляхам накіравання адпаведных дакументаў, прадугледжаных пунктам 11 гэтых Правіл.
48. Абмен інфармацыяй паміж аператарам цэнтралізаванага гандлю па тэрміновых кантрактах і ўдзельнікамі цэнтралізаванага гандлю па тэрміновых кантрактах аб выкананых цэнавых заяўках і парах контрагентаў па тэрміновых кантрактах, аб унясенні адпаведных звестак у рэестр тэрміновых кантрактаў, аб падрыхтоўцы выпіскі з рэестра дагавораў, а таксама іншымі звесткамі, уключанымі ў пералік звестак, што прадстаўляюцца ўдзельніку агульнага электраэнергетычнага рынку аператарам цэнтралізаванага гандлю па тэрміновых кантрактах па выніках адбору цэнавых заявак (па выніках цэнтралізаванага гандлю па тэрміновых кантрактах) у адпаведнасці з пунктам 65 Правіл узаемнага гандлю, ажыццяўляецца ў адпаведнасці з парадкам, устаноўленым аператарам цэнтралізаванага гандлю па тэрміновых кантрактах, шляхам накіравання адпаведных дакументаў, прадугледжаных пунктам 11 гэтых Правіл.
49. Абмен інфармацыяй аб рэгістрацыі тэрміновых кантрактаў, заключаных па выніках цэнтралізаванага гандлю па тэрміновых кантрактах, у адпаведнасці з пунктам 55 Правіл узаемнага гандлю, аб змяненні аб’ёму пастаўкі і спыненні пастаўкі па адпаведным тэрміновым кантракце ў адпаведнасці з пунктамі 58 і 63 указаных Правіл паміж аператарам цэнтралізаванага гандлю па тэрміновых кантрактах і рэгістратарам ажыццяўляецца шляхам накіравання на працягу 1 працоўнага дня адпаведных дакументаў, прадугледжаных пунктам 11 гэтых Правіл, у парадку, устаноўленым дагаворам аб далучэнні.
50. Інфармаванне ўдзельнікаў цэнтралізаванага гандлю на суткі наперад аб заключэнні здзелак на суткі наперад ажыццяўляецца аператарам цэнтралізаванага гандлю на суткі наперад непасрэдна пасля пацвярджэння ўпаўнаважанымі арганізацыямі (сістэмнымі (сеткавымі) аператарамі) дзяржаў-членаў сфарміраваных рэгістратарам значэнняў сальда сумесных пагадзінных аб’ёмаў паставак электрычнай энергіі на планаваныя суткі шляхам накіравання бакам здзелкі выпіскі з рэестра здзелак у выглядзе адпаведнага дакумента, прадугледжанага пунктам 11 гэтых Правіл, ва ўстаноўленым аператарам цэнтралізаванага гандлю на суткі наперад фармаце.
51. У склад інфармацыі па свабодных двухбаковых дагаворах, якая падлягае раскрыццю, уключаюцца:
колькасць заключаных свабодных двухбаковых дагавораў і сумесныя аб’ёмы пастаўкі электрычнай энергіі па іх па кожным з міждзяржаўных сячэнняў па стане за кожны месяц бягучага года і сумарна за год;
звесткі аб зарэгістраваных аб’ёмах пастаўкі электрычнай энергіі па свабодных двухбаковых дагаворах і скарачэнні рэгістратарам аб’ёмаў пастаўкі электрычнай энергіі ў адпаведныя гадзіны.
Інфармацыя аб свабодных двухбаковых дагаворах, якая падлягае раскрыццю, публікуецца рэгістратарам на яго афіцыйным сайце ў сетцы Інтэрнэт не пазней за 10 працоўных дзён з даты завяршэння справаздачнага перыяду (месяц і год) і адначасова з гэтым прадстаўляецца ў Камісію для размяшчэння ў тэматычным раздзеле агульнага электраэнергетычнага рынку.
52. Пры цэнтралізаваным гандлі па тэрміновых кантрактах падлягаюць раскрыццю наступныя звесткі:
аб’ёмы здзелак, заключаных па выніках гандлёвых сесій на міждзяржаўных сячэннях, па стане на кожны месяц бягучага года і сумарна за год;
даныя па скарачэнні аб’ёмаў пастаўкі электрычнай энергіі па тэрміновых кантрактах па кожным з міждзяржаўных сячэнняў і ўнутраных сячэнняў з указаннем прычын такога скарачэння за кожны месяц бягучага года і сумарна за год;
сярэднеўзважаныя цэны на электрычную энергію па выніках гандлёвых сесій.
Зводная інфармацыя аб аб’ёмах паставак электрычнай энергіі па тэрміновых кантрактах, заключаных па выніках гандлёвых сесій, праз кожнае з міждзяржаўных сячэнняў і даныя па скарачэнні аб’ёмаў пастаўкі электрычнай энергіі па тэрміновых кантрактах па кожным з міждзяржаўных сячэнняў і ўнутраных сячэнняў (з указаннем прычын скарачэння) за кожны месяц бягучага года і сумарна за год размяшчаюцца аператарам цэнтралізаванага гандлю па тэрміновых кантрактах на афіцыйным сайце ў сетцы Інтэрнэт не пазней за 10 працоўных дзён з даты завяршэння справаздачнага перыяду (месяц і год) і адначасова прадстаўляюцца ў Камісію для размяшчэння ў тэматычным раздзеле агульнага электраэнергетычнага рынку. Інфармацыя аб сярэднеўзважаных цэнах на электрычную энергію па выніках гандлёвых сесій размяшчаецца аператарам цэнтралізаванага гандлю па тэрміновых кантрактах на афіцыйным сайце ў сетцы Інтэрнэт не пазней за 1 працоўны дзень з даты правядзення адпаведнай гандлёвай сесіі і адначасова прадстаўляецца ў Камісію для размяшчэння ў тэматычным раздзеле агульнага электраэнергетычнага рынку.
53. Інфармацыя аб раўнаважных цэнах і аб’ёмах здзелак, заключаных па выніках гандлёвых сесій на міждзяржаўных сячэннях, размяшчаецца аператарам цэнтралізаванага гандлю на суткі наперад на афіцыйным сайце ў сетцы Інтэрнэт не пазней за 1 працоўны дзень з даты правядзення адпаведнай гандлёвай сесіі.
VI. Інфармацыйны абмен пры планаванні і рэалізацыі міждзяржаўнай перадачы электрычнай энергіі (магутнасці)
54. Арганізацыя, упаўнаважаная на ажыццяўленне гандлёвай (пазагандлёвай) міждзяржаўнай перадачы электрычнай энергіі (магутнасці), публікуе на сваім афіцыйным сайце ў сетцы Інтэрнэт і прадстаўляе аператарам цэнтралізаванага гандлю ў парадку, прадугледжаным дагаворам аб далучэнні, на чарговы каляндарны год цэны (тарыфы) на ажыццяўленне міждзяржаўнай перадачы электрычнай энергіі (магутнасці) з улікам палажэнняў заканадаўства дзяржавы-члена, але не пазней за 1 лістапада года, які папярэднічае каляндарнаму году, у якім плануецца міждзяржаўная перадача электрычнай энергіі (магутнасці), або паведамляе аб адсутнасці зацверджаных цэн (тарыфаў) на міждзяржаўную перадачу электрычнай энергіі (магутнасці) на ўказаную дату і публікуе ўказаныя цэны (тарыфы) на працягу 10 каляндарных дзён пасля іх зацвярджэння.
У выпадку змянення цэн (тарыфаў) на ажыццяўленне гандлёвай (пазагандлёвай) міждзяржаўнай перадачы электрычнай энергіі (магутнасці) на працягу каляндарнага года арганізацыя, упаўнаважаная на ажыццяўленне гандлёвай (пазагандлёвай) міждзяржаўнай перадачы, публікуе ўказаныя цэны (тарыфы) на сваім афіцыйным сайце ў сетцы Інтэрнэт. Адначасова з гэтым арганізацыя, упаўнаважаная на ажыццяўленне гандлёвай міждзяржаўнай перадачы, прадстаўляе ўказаныя цэны (тарыфы) аператарам цэнтралізаванага гандлю ў парадку, прадугледжаным дагаворам аб далучэнні, але не пазней за 10 каляндарных дзён да пачатку чарговага каляндарнага месяца (разліковага перыяду).
Узаемны гандаль электрычнай энергіяй па свабодных двухбаковых дагаворах, цэнтралізаваны гандаль электрычнай энергіяй па тэрміновых кантрактах і цэнтралізаваны гандаль электрычнай энергіяй на суткі наперад з выкарыстаннем міждзяржаўнай перадачы электрычнай энергіі (магутнасці) праз тэрыторыю дзяржавы-члена не ажыццяўляюцца ў выпадку адсутнасці ўстаноўленых для адпаведнага перыяду ўпаўнаважаным органам гэтай дзяржавы-члена цэн (тарыфаў) на ажыццяўленне міждзяржаўнай перадачы электрычнай энергіі (магутнасці).
55. У рамках інфармацыйнага абмену пры планаванні і рэалізацыі пазагандлёвай міждзяржаўнай перадачы электрычнай энергіі (магутнасці) інфармаванне зацікаўленых сеткавых (сістэмных) аператараў аб планаваных аб’ёмах пазагандлёвай міждзяржаўнай перадачы электрычнай энергіі (магутнасці) ажыццяўляецца арганізацыяй, упаўнаважанай на пазагандлёвую міждзяржаўную перадачу электрычнай энергіі (магутнасці), пасля атрымання згоды заяўніка з аб’ёмамі пазагандлёвай міждзяржаўнай перадачы электрычнай энергіі (магутнасці) шляхам накіравання ў тэрмін, устаноўлены пунктам 16 Правіл доступу, дакумента ва ўзгодненым зацікаўленымі сеткавымі (сістэмнымі) аператарамі і арганізацыяй, упаўнаважанай на пазагандлёвую міждзяржаўную перадачу электрычнай энергіі (магутнасці), выглядзе.
56. Інфармаванне зацікаўленых сістэмных аператараў аб даце пачатку аказання паслугі па пазагандлёвай міждзяржаўнай перадачы электрычнай энергіі (магутнасці) ажыццяўляецца арганізацыяй, упаўнаважанай на пазагандлёвую міждзяржаўную перадачу, шляхам накіравання ў тэрмін, устаноўлены пунктам 18 Правіл доступу, дакумента, які ўтрымлівае звесткі, прадугледжаныя пунктам 18 Правіл доступу, ва ўзгодненым зацікаўленымі сістэмнымі аператарамі і арганізацыяй, упаўнаважанай на пазагандлёвую міждзяржаўную перадачу электрычнай энергіі (магутнасці), выглядзе.
57. Інфармаванне ўпаўнаважаных арганізацый (сістэмных (сеткавых) аператараў) дзяржавы-члена і адпаведнай сумежнай дзяржавы-члена аб заключэнні і (або) скасаванні дагавораў пазагандлёвай міждзяржаўнай перадачы электрычнай энергіі (магутнасці) у адпаведнасці з пунктам 30 Правіл доступу ажыццяўляецца арганізацыяй, упаўнаважанай на пазагандлёвую міждзяржаўную перадачу, шляхам накіравання дакумента ва ўзгодненым упаўнаважанымі арганізацыямі (сістэмнымі (сеткавымі) аператарамі) дзяржавы-члена і адпаведнай сумежнай дзяржавы-члена, а таксама арганізацыяй, упаўнаважанай на пазагандлёвую міждзяржаўную перадачу электрычнай энергіі (магутнасці), выглядзе.
VII. Арганізацыя сістэмы электроннага дакументаабароту і выкарыстання электроннага лічбавага подпісу (электроннага подпісу) пры інфармацыйным абмене суб’ектаў агульнага электраэнергетычнага рынку з рэгістратарам і аператарамі цэнтралізаванага гандлю
[bookmark: _GoBack]58. Абмен прадугледжанымі пунктам 11 гэтых Правіл дакументамі (інфармацыйнае ўзаемадзеянне) паміж рэгістратарам і суб’ектам агульнага электраэнергетычнага рынку ажыццяўляецца ў асабістым кабінеце суб’екта агульнага электраэнергетычнага рынку на сайце рэгістратара ў сетцы Інтэрнэт (за выключэннем інфармацыйнага ўзаемадзеяння, прадугледжанага пунктамі 62–64 і раздзелам VIII гэтых Правіл або дагаворам аб далучэнні). Доступ суб’екта агульнага электраэнергетычнага рынку да свайго асабістага кабінета на сайце рэгістратара ажыццяўляецца пасля яго аўтэнтыфікацыі адным з наступных спосабаў:
а) з выкарыстаннем закрытага (асабістага) ключа электроннага подпісу, сертыфікат ключа праверкі якога выдадзены цэнтрам сертыфікацыі рэгістратара, і выбраных рэгістратарам сродкаў крыптаграфічнай аховы інфармацыі, уключаных у адзіны рэестр натыфікацый аб характарыстыках шыфравальных (крыптаграфічных) сродкаў і тавараў, якія іх утрымліваюць;
б) з выкарыстаннем закрытага (асабістага) ключа электроннага подпісу, сертыфікат ключа праверкі якога выдадзены цэнтрам сертыфікацыі дзяржавы-члена пры ўмове пацвярджэння арыгінальнасці гэтага подпісу (у тым ліку факта валодання гэтым суб’ектам гэтым закрытым (асабістым) ключом электроннага подпісу) давераным трэцім бокам дзяржавы-члена, у юрысдыкцыі якой ажыццяўляе дзейнасць рэгістратар.
59. Рэгістратарам для суб’ектаў агульнага электраэнергетычнага рынку забяспечваюцца роўныя ўмовы выканання аперацый карыстальнікам у асабістым кабінеце на сайце рэгістратара ў сетцы Інтэрнэт незалежна ад спосабаў аўтэнтыфікацыі для доступу ў асабісты кабінет, указаных у пункце 58 гэтых Правіл.
60. Пры абмене дакументамі, прадугледжанымі пунктам 11 гэтых Правіл (інфармацыйным узаемадзеянні), паміж рэгістратарам і суб’ектам агульнага электраэнергетычнага рынку ў асабістым кабінеце суб’екта агульнага электраэнергетычнага рынку рэгістратар павінен забяспечваць выкананне наступных функцый:
інфармацыйнае (электроннае) узаемадзеянне паміж рэгістратарам і суб’ектамі агульнага электраэнергетычнага рынку;
ідэнтыфікацыя і аўтэнтыфікацыя прадстаўнікоў суб’ектаў агульнага электраэнергетычнага рынку;
перадача даных (дакументаў, прадугледжаных пунктам 11 гэтых Правіл);
неадмаўляльнасць асоб інфармацыйнага (электроннага) узаемадзеяння ад выкананых імі дзеянняў (аўтарства і цэласнасць дакументаў, прадугледжаных пунктам 11 гэтых Правіл);
забеспячэнне канфідэнцыяльнасці інфармацыі пры фарміраванні, захоўванні і абмене дакументамі, прадугледжанымі пунктам 11 гэтых Правіл;
фіксацыя даты і часу прадстаўлення дакументаў, прадугледжаных пунктам 11 гэтых Правіл, у рамках інфармацыйнага (электроннага) узаемадзеяння на агульным электраэнергетычным рынку;
праверка паўнамоцтваў прадстаўнікоў суб’екта агульнага электраэнергетычнага рынку пры інфармацыйным (электронным) узаемадзеянні;
праверка арыгінальнасці дакументаў, прадугледжаных пунктам 11 гэтых Правіл, па сканчэнні часу (архіўных дакументаў), вызначанага дагаворам аб далучэнні, з пацвярджэннем іх цэласнасці (нязменнасці) і аўтарства;
магчымасць вымаць асобны дакумент, прадугледжаны пунктам 11 гэтых Правіл, з сістэмы электроннага дакументаабароту.
Выкананне ўказаных функцый забяспечваецца рэгістратарам у адпаведнасці з дагаворам аб далучэнні.
Пры аўтэнтыфікацыі спосабам, прадугледжаным падпунктам «б» пункта 58 гэтых Правіл, доступ у асабісты кабінет суб’екта агульнага электраэнергетычнага рынку на сайце рэгістратара ў сетцы Інтэрнэт прадастаўляецца пры ўмове пацвярджэння арыгінальнасці электроннага подпісу суб’екта агульнага электраэнергетычнага рынку давераным трэцім бокам дзяржавы-члена, у юрысдыкцыі якой ажыццяўляе дзейнасць рэгістратар.
61. Парадак абмену прадугледжанымі пунктам 11 гэтых Правіл дакументамі (інфармацыйнае ўзаемадзеянне) паміж рэгістратарам і суб’ектам агульнага электраэнергетычнага рынку вызначаецца ў адпаведнасці з дагаворам аб далучэнні.
62. Парадак выдачы сертыфікатаў ключоў праверкі электроннага подпісу цэнтрам сертыфікацыі рэгістратара вызначаецца асобнымі двухбаковымі дагаворамі аказання паслуг, якія заключаюцца паміж рэгістратарам і суб’ектамі агульнага электраэнергетычнага рынку.
Парадак выдачы сертыфікатаў ключоў праверкі электроннага подпісу цэнтрамі сертыфікацыі дзяржаў-членаў вызначаецца ў адпаведнасці з заканадаўствам дзяржаў-членаў.
63. Парадак абмену дакументамі ў электронным выглядзе (інфармацыйнае ўзаемадзеянне) паміж аператарам цэнтралізаванага гандлю і ўдзельнікамі агульнага электраэнергетычнага рынку, а таксама паміж аператарам цэнтралізаванага гандлю і арганізацыяй, упаўнаважанай на гандлёвую міждзяржаўную перадачу электрычнай энергіі (магутнасці), вызначаецца аператарам цэнтралізаванага гандлю.
Парадак абмену дакументамі ў электронным выглядзе (інфармацыйнае ўзаемадзеянне) паміж упаўнаважанай клірынгавай арганізацыяй (упаўнаважанай разліковай арганізацыяй) і суб’ектамі агульнага электраэнергетычнага рынку, у тым ліку рэгістратарам, вызначаецца ўпаўнаважанай клірынгавай арганізацыяй (упаўнаважанай разліковай арганізацыяй).
Аператарамі цэнтралізаванага гандлю і ўпаўнаважанай клірынгавай арганізацыяй (упаўнаважанай разліковай арганізацыяй) павінна быць забяспечана выкананне функцый, указаных у пункце 60 гэтых Правіл.
64. Калі правам Саюза і (або) заканадаўствам дзяржавы-члена для падпісання першасных бухгалтарскіх (уліковых) дакументаў і рахункаў-фактур, якія падлягаюць афармленню суб’ектамі агульнага электраэнергетычнага рынку ў рамках гандлю электрычнай энергіяй на агульным электраэнергетычным рынку, прадугледжаны патрабаванні да выкарыстання адпаведнага віду электроннага подпісу, то адпаведныя дакументы падпісваюцца суб’ектамі агульнага электраэнергетычнага рынку электронным подпісам, які адпавядае такім патрабаванням, а пры неабходнасці яго арыгінальнасць пацвярджаецца давераным трэцім бокам дзяржавы-члена, у юрысдыкцыі якой ажыццяўляе дзейнасць суб’ект агульнага электраэнергетычнага рынку – атрымальнік такога дакумента.
Парадак абмену першаснымі бухгалтарскімі (уліковымі) дакументамі і рахункамі-фактурамі, уключаючы іх стварэнне на папяровым носьбіце або ў электронным выглядзе, вызначаецца пагадненнем паміж суб’ектамі агульнага электраэнергетычнага рынку або дагаворам аб далучэнні.
65. Дакумент у электронным выглядзе, падпісаны ў рамках інфармацыйнага абмену ў адпаведнасці з гэтымі Правіламі электронным подпісам, створаным з выкарыстаннем закрытага (асабістага) ключа электроннага подпісу, сертыфікат праверкі якога выдадзены цэнтрам сертыфікацыі адной дзяржавы-члена, прызнаецца ў іншай дзяржаве-члене раўназначным дакументу на папяровым носьбіце, падпісаным уласнаручным подпісам, пры ўмове пацвярджэння неабходных паўнамоцтваў асобы, якая падпісала дакумент у электронным выглядзе, і арыгінальнасці гэтага электроннага подпісу давераным трэцім бокам гэтай іншай дзяржавы-члена.
VIII. Заключэнне дагавора аб далучэнні ў электронным выглядзе суб’ектамі агульнага электраэнергетычнага рынку
66. Для падпісання дагавора аб далучэнні ў электронным выглядзе рэгістратар накіроўвае праект гэтага дагавора па форме, зацверджанай Саветам Камісіі, падпісаны электронным подпісам (электроннымі подпісамі) рэгістратара і аператара цэнтралізаванага гандлю на суткі наперад (калі функцыі рэгістратара і аператара цэнтралізаванага гандлю на суткі наперад выконвае адна і тая ж асоба), па электроннай пошце наступным інфраструктурным арганізацыям агульнага электраэнергетычнага рынку:
сістэмныя (сеткавыя) аператары дзяржаў-членаў;
аператары цэнтралізаванага гандлю па тэрміновых кантрактах;
упаўнаважаныя разліковыя (клірынгавыя) арганізацыі;
арганізацыі, упаўнаважаныя на ажыццяўленне гандлёвай міждзяржаўнай перадачы электрычнай энергіі (магутнасці).
Указаныя інфраструктурныя арганізацыі агульнага электраэнергетычнага рынку падпісваюць праект дагавора аб далучэнні, атрыманы ад рэгістратара, электронным подпісам з улікам палажэнняў пункта 68 гэтых Правіл, выкананым у фармаце аддзеленага электроннага подпісу, і накіроўваюць яго па электроннай пошце рэгістратару на працягу 5 сваіх працоўных дзён з дня атрымання ад рэгістратара праекта дагавора аб далучэнні.
Пры атрыманні праекта дагавора аб далучэнні, падпісанага ўсімі інфраструктурнымі арганізацыямі агульнага электраэнергетычнага рынку, рэгістратар накіроўвае ўказаны праект дагавора для яго падпісання ўдзельніку агульнага электраэнергетычнага рынку.
Накіраванне праекта дагавора аб далучэнні ў электронным выглядзе ажыццяўляецца з выкарыстаннем адрасоў электроннай пошты суб’ектаў агульнага электраэнергетычнага рынку, указаных у рэестры суб’ектаў агульнага электраэнергетычнага рынку для накіравання юрыдычна значных паведамленняў.
67. Электронная ідэнтыфікацыя асобы, упаўнаважанай на падпісанне дагавора аб далучэнні ад імені суб’екта агульнага электраэнергетычнага рынку, ажыццяўляецца з выкарыстаннем сродкаў электронных подпісаў, указаных у пункце 68 гэтых Правіл.
68. Дагавор аб далучэнні можа быць падпісаны па выбары суб’екта агульнага электраэнергетычнага рынку электронным подпісам, створаным з выкарыстаннем закрытага (асабістага) ключа электроннага подпісу, сертыфікат ключа праверкі якога выдадзены цэнтрам сертыфікацыі рэгістратара, і сродкаў крыптаграфічнай аховы інфармацыі, якія вызначаюцца рэгістратарам, або электронным подпісам, створаным з выкарыстаннем закрытага (асабістага) ключа электроннага подпісу, сертыфікат ключа праверкі якога выдадзены цэнтрам сертыфікацыі дзяржавы-члена, і сродкаў крыптаграфічнай аховы інфармацыі, прадугледжаных заканадаўствам гэтай дзяржавы-члена (пры ўмове пацвярджэння арыгінальнасці электроннага подпісу суб’екта электраэнергетычнага рынку давераным трэцім бокам дзяржавы-члена), які прызнаецца аналагам уласнаручнага подпісу ў адпаведнасці з заканадаўствам гэтай дзяржавы-члена.
69. Суб’ект агульнага электраэнергетычнага рынку разам з падпісаным ім дагаворам аб далучэнні накіроўвае дапушчальным спосабам рэгістратару дакумент, што пацвярджае паўнамоцтвы асобы, якая падпісала такі дагавор аб далучэнні. Інфармацыя аб дапушчальных спосабах прадстаўлення ўказаных дакументаў размяшчаецца рэгістратарам у агульнадаступным раздзеле сайта рэгістратара ў сетцы Інтэрнэт.
IX. Заключныя палажэнні
70. У выпадку калі сістэмныя аператары (упаўнаважаныя арганізацыі) дзяржаў-членаў, якія прадстаўляюць інфармацыю ў адпаведнасці з пунктам 11 Правіл вызначэння і размеркавання прапускной здольнасці, і (або) сістэмныя аператары і (або) сеткавыя аператары, якія прадстаўляюць інфармацыю ў адпаведнасці з пунктам 29 гэтых Правіл, не прадставілі гэтую інфармацыю ў вызначаныя тэрміны, рэгістратар на працягу 3 працоўных дзён інфармуе аб гэтым дзяржаўныя органы адпаведнай дзяржавы-члена, упаўнаважаныя ў адпаведнасці з заканадаўствам гэтай дзяржавы-члена на ажыццяўленне рэгулявання і (або) кантролю ў сферы электраэнергетыкі.
71. Кантроль за выкананнем гэтых Правіл ажыццяўляецца ў адпаведнасці з Дагаворам і заканадаўствам дзяржаў-членаў.
Парушэнне гэтых Правіл інфраструктурнай арганізацыяй агульнага электраэнергетычнага рынку, якая з’яўляецца ў адпаведнасці з заканадаўствам дзяржавы-члена суб’ектам натуральнай манаполіі, цягне за сабой адказнасць, прадугледжаную заканадаўствам гэтай дзяржавы-члена.
Невыкананне інфраструктурнай арганізацыяй агульнага электраэнергетычнага рынку гэтых Правіл, вынікам якога з’яўляецца парушэнне правоў і законных інтарэсаў суб’ектаў агульнага электраэнергетычнага рынку, цягне за сабой адказнасць, прадугледжаную заканадаўствам дзяржавы-члена, на тэрыторыі якой зарэгістравана інфраструктурная арганізацыя агульнага электраэнергетычнага рынку, і дагаворам аб далучэнні.
Выкананне рэгістратарам функцый (абавязкаў) на агульным электраэнергетычным рынку, прадугледжаных гэтымі Правіламі і дагаворам аб далучэнні, кантралюе Савет кіраўнікоў у адпаведнасці з Палажэннем аб Савеце кіраўнікоў, зацверджаным Рашэннем Вышэйшага Еўразійскага эканамічнага савета ад 9 снежня 2022 г. № 19.
Суб’екты агульнага электраэнергетычнага рынку пры ўзнікненні акалічнасцей, якія ўказваюць на невыкананне рэгістратарам функцый (абавязкаў), прадугледжаных гэтымі Правіламі і дагаворам аб далучэнні, маюць права звярнуцца ў Савет кіраўнікоў.
Ажыццяўленне інфраструктурнай арганізацыяй агульнага электраэнергетычнага рынку дзеянняў, накіраваных на недапушчэнне, абмежаванне або ліквідацыю канкурэнцыі на агульным электраэнергетычным рынку, цягне за сабой адказнасць, прадугледжаную заканадаўствам дзяржавы-члена, на тэрыторыі якой зарэгістравана такая арганізацыя, або адказнасць, прадугледжаную Дагаворам.

